Document ID: 32013R1227

REGOLAMENT TA’ IMPLIMENTAZZJONI TAL-KUMMISSJONI (UE) Nru 1227/2013
tad-29 ta’ Novembru 2013
li jistabbilixxi l-koeffiċjenti ta’ allokazzjoni għal-liċenzji tal-esportazzjoni għal ċerti prodotti tal-ħalib li għandhom jiġu esportati lejn ir-Repubblika Dominikana skont il-kwota msemmija fir-Regolament (KE) Nru 1187/2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament dwar l-OKS Unika) (1),
Wara li kkunsidrat ir-Regolament tal-Kummissjoni (KE) Nru 1187/2009 tas-27 ta’ Novembru 2009 li jistipula regoli dettaljati speċjali għall-applikazzjoni tar-Regolament tal-Kunsill (KE) Nru 1234/2007 fir-rigward tal-liċenzji tal-esportazzjoni u r-rifużjonijiet tal-esportazzjoni għall-ħalib u l-prodotti tal-ħalib (2), u b'mod partikolari l-Artikolu 31(3) tiegħu,
Billi:
(1)
It-Taqsima 3 tal-Kapitolu III tar-Regolament (KE) Nru 1187/2009 jiddetermina l-proċedura għall-allokazzjoni ta’ liċenzji tal-esportazzjoni għal ċerti prodotti tal-ħalib li għandhom ikunu esportati lejn ir-Repubblika Dominikana skont kwota miftuħa għal dak il-pajjiż.
(2)
Ir-regoli ta' dik it-Taqsima, kif emendati mir-Regolament ta' Implimentazzjoni tal-Kummissjoni (UE) Nru 990/2013 (3), jipprevedu għall-possibilità li operaturi jissottomettu applikazzjonijiet għal-liċenzji ta' esportazzjoni mill-1 sal-10 ta' Novembru jekk, wara l-perjodu ta' sottomissjoni tal-applikazzjonijiet tal-liċenzji kif imsemmi fl-ewwel paragrafu tal-Artikolu 29 tar-Regolament (KE) Nru 1187/2009 tibqa' disponibbli xi kwantità taħt il-kwota. L-Artikolu 2 tar-Regolament ta' Implimentazzjoni (UE) Nru 990/2013 jispeċifika li l-kwantità residwa totali, għas-sena ta' kwota 2013/2014, hija 9 018 tunnellata.
(3)
L-applikazzjonijiet sottomessi bejn l-1 sal-10 ta' Novembru 2013 għall-perjodu li jibqa' mis-sena tal-kwota kurrenti 2013/2014 ikopru kwantitajiet inqas minn dawk li huma disponibbli. Konsegwentement, huwa xieraq li, skont ir-raba' subparagrafu tal-Artikolu 31(3) tar-Regolament (KE) Nru 1187/2009 tkun prevista l-allokazzjoni tal-kwantità residwa. Il-ħruġ ta' liċenzji tal-esportazzjoni għal dik il-kwantità residwa għandu jkun kondizzjonali għall-kommunikazzjoni lill-awtorità kompetenti tal-kwantità supplimentari aċċettata mill-operatur ikkonċernat u għall-għoti ta’ garanzija mill-operaturi interessati,
ADOTTAT DAN IR-REGOLAMENT:
Artikolu 1
Se jiġu aċċettati l-applikazzjonijiet għal-liċenzji tal-esportazzjoni sottomessi mill-1 sal-10 ta' Novembru 2013 għall-perjodu li jibqa' mis-sena tal-kwota kurrenti 2013/2014.
Il-kwantitajiet koperti bl-applikazzjonijiet għal liċenzji tal-esportazzjoni msemmija fl-ewwel paragrafu għall-prodotti msemmija fl-Artikolu 27(2) tar-Regolament (KE) Nru 1187/2009, għandhom ikunu mmultiplikati bil-koeffiċjent tal-allokazzjoni ta' 73,918032.
Il-liċenzji tal-esportazzjoni għall-kwantitajiet li jaqbżu l-kwantitajiet applikati għalihom u li huma allokati skont il-koeffiċjent stipulat fit-tieni paragrafu għandhom jinħarġu wara l-aċċettazzjoni tal-operatur fi żmien ġimgħa mid-data tal-pubblikazzjoni ta' dan ir-Regolament u wara l-għoti tal-garanzija korrispondenti.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Novembru 2013.

Labels: 3
17
18
6